b'\n_START_ARTICLE_\nValentino diena\n_START_PARAGRAPH_\nValentino diena arba \xc5\xa0v. Valentino diena \xc5\xa1ven\xc4\x8diama vasario 14 d. Ji vadinama \xc4\xafsimyl\xc4\x97jeli\xc5\xb3 arba meil\xc4\x97s diena.\n_START_SECTION_\nIstorija\n_START_PARAGRAPH_\nManoma, kad \xc5\xa0v. Valentinas buvo Romos vyskupas, kuris gyveno II a. Tuometinis Romos imperatorius Klaudijus II buvo i\xc5\xa1leid\xc4\x99s \xc4\xafsakym\xc4\x85, draud\xc5\xbeiant\xc4\xaf tuoktis. \xc5\xa0itaip jis siek\xc4\x97, kad kuo daugiau vyr\xc5\xb3 eit\xc5\xb3 kariauti ir gint\xc5\xb3 imperij\xc4\x85 nuo i\xc5\xa1orin\xc4\x97s agresijos ir vidin\xc4\x97s netvarkos. Imperatorius man\xc4\x97, kad ved\xc4\x99 vyrai yra emoci\xc5\xa1kai labiau prisiri\xc5\xa1\xc4\x99 prie savo \xc5\xa1eim\xc5\xb3, tod\xc4\x97l negali b\xc5\xabti geri kariai. Vyskupas Valentinas, matydamas jaun\xc5\xb3 \xc5\xbemoni\xc5\xb3 skausm\xc4\x85, juos sutuokdavo slap\xc4\x8dia. Klaudijus II i\xc5\xa1gird\xc4\x99s apie tok\xc4\xaf vyskupo elges\xc4\xaf, j\xc4\xaf su\xc4\x97m\xc4\x97 ir u\xc5\xbedar\xc4\x97 \xc4\xaf kal\xc4\x97jim\xc4\x85, kur vasario 14 d. Valentinas buvo nubaustas mirtimi. Po kiek laiko Valentinas buvo paskelbtas \xc5\xa1ventuoju.\n_START_SECTION_\nLietuvoje\n_START_PARAGRAPH_\nLietuvoje \xc5\xa1i \xc5\xa1vent\xc4\x97 yra labai nesena\xc2\xa0\xe2\x80\x93 ji \xc5\xa1ven\xc4\x8diama tik po nepriklausomyb\xc4\x97s atgavimo 1990\xc2\xa0m. Kai kurie kult\xc5\xabros istorikai ir etnografai mano, kad pana\xc5\xa1i \xc5\xa1vent\xc4\x97 senov\xc4\x97s lietuvi\xc5\xb3 kult\xc5\xabroje buvo gegu\xc5\xbe\xc4\x97s 13 d.\xc2\xa0\xe2\x80\x93 meil\xc4\x97s deiv\xc4\x97s Mildos diena.'